La responsabilitat social corporativa (RSC) és un model innovador de gestió de les empreses i organitzacions basat en criteris responsables que contribueix a construir una societat millor.
Cerca el compromís amb el desenvolupament social, la preservació del medi ambient, el desenvolupament sostenible i l'ètica, per mitjà d'una implicació voluntària i solidària més enllà del que estableix la legislació vigent.
Les accions realitzades pel SEM dins del marc de la RSC són variades i plurals.
Algunes d'elles tenen caràcter anual i d'altres sorgeixen gràcies al compromís voluntari i a l'entusiasme dels propis professionals que hi treballen.
Des de la conscienciació al jovent sobre els efectes de la droga quan es condueix un vehicle, fins a mostrar conceptes bàsics de primers auxilis als centres educatius, o la implicació en causes i actes solidaris com ara curses esportives, recollida de material per recaptar fons, campanyes per potenciar la donació de sang, etc.
Les accions solidàries del SEM sorgeixen gràcies al compromís voluntari i a l'entusiasme dels professionals que hi treballen
El SEM també s'apropa als més menuts a través de visites didàctiques als centres educatius.
Aquesta tasca la realitza un equip de professionals voluntaris, amb materials diferents en funció del curs dels infants als quals s'adrecen.
La finalitat és ensenyar al públic infantil i adolescent conceptes importants com quan cal alertar al 112, com cal posicionar un ferit de manera segura, com cal protegir-se, alertar i socórrer en cas d'accident i com fer maniobres bàsiques de reanimació cardiopulmonar, entre d'altres.
El SEM també col·labora amb l'educació viària preventiva amb l'objectiu de conscienciar els joves d'entre 14 i 18 anys de les conseqüències que pot tenir conduir sota els efectes de les drogues i/o l'alcohol.
Els professionals voluntaris del SEM, de la mà de la Fundació Mutual de Conductors i el Servei Català de Trànsit, han realitzat xerrades per tot Catalunya en el marc de l'activitat educativa "Canvi de Marxa".
El nom "Canvi de marxa" apel·la a la moderació dels joves sobretot durant les activitats de lleure nocturnes.
El projecte consisteix en la representació fictícia d'una conversa entre dues germanes, una de les quals presencia un accident de trànsit quan es dirigeix en cotxe cap a la discoteca i truca a l'altra i li explica com ha procedit per avisar les autoritats i socórrer els afectats.
Durant el seu relat, s'intercalen vídeos informatius i també testimonis reals d'un policia, un bomber i un membre del Sistema d'Emergències Mèdiques (SEM), que expliquen la seva experiència professional com a cossos d'emergència encarregats de la gestió més immediata d'un accident.
Així mateix, també es recullen els testimonis reals d'una persona que ha patit un sinistre i d'un familiar d'una víctima, que, al seu torn, mostren les conseqüències que tenen els accidents per als mateixos afectats i per a les persones més pròximes.
Aquesta marxa, amb un recorregut de 77 quilòmetres, recapta fons per a la recerca sobre infeccions greus.
L'organitza el Club Ciclista Cyclotimics i la Fundació Salut del Consorci Sanitari del Maresme, amb la col·laboració de la Direcció d'Esports de l'Ajuntament de Mataró.
Des de la primera edició al 2015, el SEM hi col·labora cada any amb unitats preventives i de suport.
L'objectiu d'aquesta caminada és recaptar fons per als serveis d'oncologia dels hospitals de la Catalunya Central (Althaia, Hospital General de Vic, Consorci Sanitari de l'Anoia i Hospital St Bernabé de Berga).
Neix a arrel de la mort per càncer d'un agent de la Regió Policial Centre i l'organitzen una colla de Mossos d'Esquadra d'aquesta regió.
El SEM s'encarrega de la cobertura preventiva de la marxa amb recursos mòbils (ambulàncies) i humans (professionals voluntaris).
La Marató de TV3 és un programa televisiu d'unes 15 hores de durada, que des de 1992 s'emet cada any uns dies abans de Nadal, amb l'objectiu de recaptar fons per promoure i fomentar la recerca en l'àmbit de la salut mitjançant la participació de la ciutadania.
El SEM hi col·labora de manera continuada mitjançant la realització de tallers de reanimació cardiopulmonar amb l'objectiu de recaptar fons per a les diferents causes, o el suport a campanyes especifiques on l'organització hi està profundament implicada.
Aquest va ser el cas de la Marató de 2014, que se centrava en les malalties del cor (aturades cardiorespiratòries).
També es promou la participació dels professionals del SEM en l'atenció a les trucades de les persones que volen col·laborar amb la iniciativa.
Anualment, el SEM se suma a campanyes solidàries com la que organitza el Banc de Sang i Teixits, que potencia la recollida de taps solidaris per a l'Associació Catalana de les Neurofibromatosis (ACNFI), o la recollida de queviures del Banc d'Aliments durant la campanya de Nadal.
El Calendari Solidari és una iniciativa que els professionals d'Emergències Mèdiques duen a terme des de fa dos anys.
Els guanys que es recapten amb la seva venda es donen a diversos projectes solidaris.
La darrera edició, la de 2019, recull 12 fotografies de retrobaments emotius entre pacients i professionals del SEM que rememoren els casos en què l'actuació dels professionals va ser crucial per salvar la vida d'aquests pacients.
El calendari, que té un cost de 10€, es podia adquirir presencialment, a diferents punts de venda distribuïts per tot el territori, i també a distància, encara ara, per internet.
La recaptació obtinguda amb la venda dels calendaris solidaris 2019, d'un total de d'onze mil vuit-cents vuitanta euros, es va lliurar a l'ONG Save the Children per al finançament de dos projectes concrets.